Jacques Savoye, conte de Romont et du pays de Vaud, à touz ceulx qui ces présentes lettres verront, salut. Sçavoir faisons comme ainsi soit que le vingt et quatriesme jour de ce mois d’octobre ayons contraint par la force d’assault et et d’armes les capitaines, gensdarmes, bons hommes et autres estant en la place, chastel et forteresse de Régennes à icelle réduire et remettre en nos mains et obéyssance de monseigneur le duc de Bourgogne; et que en ensuivant le vouloir que mondit seigneur a sur ce, de quoy sommez et certifiez, pour éviter les dommages, grevances et préjudices que pour la force d’icelle place et situation prochaine des pays de mondit seigneur eussent pu estre inferu ausdits pays et subgets, nous ordonné, par la delibération des seigneurs et chevaliers et capitaines estant avec nous, estre mises totalement à démolition et desrochement, à quoy estoit fort procédé en donnant l’assaut par puissance d’artillerie pourtant pour le perfournissement entier de ladite démolition, faisons exortation, de par nous, enjoignons et donnons en mandement de par mondit seigneur le duc au gouvernement, bailly et autres officiers, ou à leurs lieutenans, ensemble tous autres subgets de sa ville et conté d’Aucerre, que incontinent et sans délay, sur peine d’estre tenus et réputez rebelles et désobeyssans à mondit seigneur le duc, et de confiscation de corps et de biens, ils et chacun d’eulx se transportent en ladite place, chastel et forteresse et procédent à la totale démolition, rasement et désertion d’icelle. Car, par l’advis et conseil des dessus nommez, avons ordonné, conclu et déliberé, ordonnons, concluons et délibérons par ces présentes. En tesmoin de ce avons fait sceller ces présentes de notre scel armoyé de nos armes, et signé de nostre seing manuel cy-mis. A Aucerre, le vingt et cinquiesme jour du moys d’octobre, l’an M CCCC LXXII. Signé, Jacques de Savoye; et plus bas, Barra.